



שוב אלימות נגד כוחות הביטחון ביצהר: רעולי פנים השליכו אמש (ה') שלושה בקבוקי תבערה לעבר רכב של מג"ב במהלך חילופי משמרות בגבעה הסרוגה, המכונה גם "קומי אורי". לא היו נפגעים באירוע, אולם נזק נגרם לרכב.

תושב יצהר מבקש סיוע מהמשטרה במיגור האלימות

ראש הממשלה בנימין נתניהו גינה את האירוע ואמר כי מדובר ב"אירוע אלימות חמור". נתניהו ציין כי "כוחות הביטחון שומרים על כולנו. זה פשע בכל עת, אבל פשע כפול ומכופל בעת הזאת כשכוחות מג"ב והמשטרה מסייעים לנו לצלוח את משבר הקורונה".

לפני כמה ימים הוארך הצו שמגדיר את הגבעה שטח צבאי סגור, ולפי החשד מדובר במתפרעים יהודים. במערכת הביטחון רואים בחומרה את התקרית שתתוחקר כאירוע טרור לכל דבר. בצה"ל הגדירו את התקרית כ"קו פרשת מים", וגורם ביטחוני אמר כי מדובר ב"ניסיון רצח לכל דבר ועניין".

שר הביטחון נפתלי בנט התייחס אף הוא לתקרית. "זה מעשה חמור מאין כמותו", אמר בנט והוסיף כי "לא אקבל שום גילוי אלימות, בשום מצב ובשום תנאי, ובוודאי שלא נגד כוחות הביטחון שעומדים על המשמר ומגינים על ביטחון ישראל. הוריתי לכוחות הביטחון לפעול בכל דרך על מנת לאתר את הפושעים ולמצות איתם את הדין".

(צילום: דוברות המשטרה)



(צילום: דוברות המשטרה)

במג"ב כינו את התקרית "אירוע טרור חמור מאוד" ומסרו כי מדובר ב"עליית מדרגה קיצונית בכל הקשור לאלימות המופנית כלפי הלוחמים שפועלים לאכיפת החוק ושמירה על ביטחון התושבים באזור יצהר". עוד צוין כי "לאחרונה התגברה האלימות מצד פורעים. האירוע החמור הזה לא ירתיע מהמשך אכיפת החוק והסדר".

שלשום גילו במג"ב כי כמה נערי גבעות הניחו במקום פלטת בטון והתכוונו להקים בו בית מדרש במקום. כוחות מג"ב שלא ביקרו בגבעה במשך יותר מחודש הגיעו למקום. באותו הזמן הגיעה למקום גם משאית עם חומרי בנייה שאותה מג"ב בלם אך הנערים כבר הספיקו לפרוק את החומרים. האירוע יצר מתיחות אדירה.

בעקבות האירוע צפויים במערכת הביטחון לבצע פעולות אכיפה דרסטיות גם בטווח הקצר. השב"כ יחד עם צה"ל והמשטרה יופעלו במקביל תוך שיח עם ראשי המתנחלים בשומרון.

מארגון "תג מאיר" נמסר בתגובה לתקרית כי "גם בתקופה קשה זו ממשיכים עברייני הימין הקיצוני לפעול כנגד חיילי צה"ל, פלסטינים וערבים ישראלים. על משטרת ישראל ושב"כ להפעיל כנגד הטרוריסטים היהודים את אותם אמצעים אשר היו מופעלים נגד טרוריסטים פלסטינים באירוע זהה".

לפני כחודשיים פינו כוחות הביטחון שני מבנים בלתי חוקיים בגבעת קומי אורי ביישוב, המוגדרת כשטח צבאי סגור. באחד המבנים התגורר פעיל הימין נריה זארוג, שהתבצר בנובמבר בבית באמצעות אזיקת רגלו למתקן מתכת גדול. אדם אחד נעצר במהלך הפינוי ההוא.

לפני חודשים ספורים נרשמו כמה עימותים בין כוחות הביטחון לבין תושבי הגבעה. באחד המקרים טענו התושבים כי לוחמי מג"ב הכו אותם בליל שבת "לאחר שווידאו כי אין בידי התושבים טלפון סלולרי". במשטרה אמרו כי מדובר היה במתפרעים שהגיעו כדי לייצר פרובוקציות.

ימים ספורים לפני כן טיולית שהסיעה לוחמים של משמר הגבול באבנים סמוך לגבעה. גם אז זה קרה במסגרת החלפת משמרות באחד המוצבים באזור שהוכרז כשטח צבאי סגור. לא היו נפגעים ולא נגרם נזק. כמה ימים לפני כן נרגם רכב אחר של מג"ב בכניסה ליצהר, אולם באף אחד מהמקרים לא נעצרו חשודים.